Ju Jesús aktam chivinchokopa.
Chai ajunich ju lapanacni:
―Quitꞌin icjunita tachi ju tuꞌuꞌ maclhcu ni icmalacpucujui laꞌixtacꞌatsanꞌan ju lapanacni.
Ju aquinchꞌakꞌokꞌayaꞌ jantu tsꞌis cajunaꞌ ixtacꞌatsan.
Acmalacpucujuniyaꞌ ju ixtacꞌatsan ni laich caꞌalilh ju isꞌatsucunti jonkꞌalhita.
Pus ju acsnich ju fariseonin tajunich:
―Va laminchivinti miꞌakstu naꞌun ni xakꞌaiꞌat.
Ju minchivinti jantu slivasalh.
Akꞌalhtayanalh ju Jesús.
Ajunich:
―Mas ca va laquinchivinti ju icnajun ni icxakꞌai para ju quinchivinti stavasalanti ni iccꞌatsai ta anchach ju icmintacha chai ta anchach ju acꞌanchokoyaꞌ.
Para ju uxijnan jantu cꞌatsꞌayatꞌit ta anchach ju icmintacha nin ta anchach ju acꞌanchokoyaꞌ.
Ju uxijnan quilaꞌulaniyau ju quintalakꞌalhin tachi ju talai ju va lhilapanac.
Ju quitꞌin jantu xamatiꞌ icꞌulani ixtalakꞌalhin.
Chai mas icꞌulani ju ixtalakꞌalhin apumatam para stavasalanti ju tuchi acnonaꞌ ni jantu va quiꞌakstu quitꞌin ju icꞌulai talakꞌalhin.
Yuchi ju ictꞌamucꞌai talakꞌalhin ju quimpai ju quimacaminta.
Ju lamilhamapꞌaksinꞌan najun acsni va lakatamch chivinti catanaulh ixpumatꞌuiꞌan lapanacni pus soknicꞌach ju tuchi tanajun.
Pus quitꞌin quiꞌakstu icnajun tichi chavaich ju quitꞌin.
Chai ju quimpai ju quimacaminta vachuꞌ najun tichi chavaich ju quitꞌin.
Tajunich chavai:
―Tas anchach ju ya ju mimpai.
Akꞌalhtayanalh ju Jesús:
―Nin quitꞌin jantu quilamispayau.
Ja va a ti quimpaich lai amispꞌatꞌit.
Pus ni xaquilamispau ju quitꞌin pus vachuch ju quimpai caꞌismispꞌatꞌit.
Ju ani chivinti ju Jesús naulh acsni ixtꞌajun amalaniniꞌ ju laꞌixlacpujitatꞌan ju istꞌaꞌisraelitanin junta ixtaxtꞌakꞌa ixtuminꞌan.
Para jantu xamatiꞌ lai lacachꞌapalh ju acsnich ni jantucaꞌ ixchin ju ixꞌavilhchan.
Ju Jesús ajunchokopa:
―Ju quitꞌin acꞌanach.
Chai aquilapuxcoyauch.
Para junta acꞌanaꞌ ju uxijnan jantu lai atꞌipꞌitꞌit.
Ju uxijnan acsni aniyaꞌitꞌit jantu makꞌotꞌinicꞌantꞌatꞌit ju miꞌalactuꞌuntiꞌan.
Ju acsnich talaclajunich ju istꞌaꞌisraelitanin:
―Ja va isꞌakstu nuꞌ ju maknichokoputuncan ni najunch ni jantu lai caꞌanau junta caꞌanaꞌ.
Ju Jesús ajunich:
―Ju uxijnan xanavin untꞌatꞌit ju ani lacamunutpaꞌ.
Ju quitꞌin lactꞌiyan icmintacha.
Ju uxijnan va amachakꞌan lacamunutpaꞌ untꞌatꞌit.
Ju quitꞌin jantu icꞌamachakaꞌ ju ani lacamunutpaꞌ.
Pus iclajunauch ni aniyaꞌitꞌit ju lamiꞌalactuꞌuntiꞌan.
Pus ni jantu lacꞌaꞌiyatꞌit ni chun icjunita tachi ju iclajunau pus aniyaꞌitꞌit ju lamiꞌalactuꞌuntiꞌan.
Tajunich:
―Tis chavaichꞌat ju uxintꞌi.
Pus ju acsnich ajunich ju Jesús:
―Acsni ictaiꞌula ju quiꞌamalaninti va tachi iclajuntauch tichi chavaich ju quitꞌin.
Na lhu taxtokni ju iclhichivimputun ju milacataꞌan chai lai aclaꞌulaniyau ju mintalakꞌalhinꞌan.
Para ju quimalakachatachilh yuchi ju najun ju stavasalanti.
Chai tuchi ju ickꞌasmatnita laꞌixmacni pus yuchach ju icnajun ju ani lacamunutpaꞌ.
Para ju yuꞌunch jantu tamachakxanilh ni ixpai Dios ju ixlhichivinin.
Ajunich chavai ju Jesús:
―Acsni tavanan aquilaxtucmucꞌayau talaclhman ju quitꞌin ju quimalakachatachilh ju Dios ni lapanac actsucuyaꞌ ju ani pus acsnich ju amachꞌakxayaꞌitꞌit tichi chavaich ju quitꞌin.
Vachuꞌ amachꞌakxayaꞌitꞌit ni jantu tuꞌuꞌ icnavi ju va laquiꞌakstu.
Yuchi ju icchivinin tachi ju quimasunitach ju quimpai Dios.
Chai ju quimacaminta quintꞌaꞌalhtanan.
Chai ni aktsꞌiya icnavich tuchi ju kꞌoxich lhiulai ju yuchi pus yuchi jantu tavanan quilhimacajun.
Acsni naulh ju chunch ju Jesús pus na lhu talhilacaꞌalh ju yuchi.